Христо Ясенов
Предупреждение

chitanka.info

Напразно се нервираш, братко мой,

че спекулата взима пак размери —

не съм виновен аз, ни ти, ни той,

а бандата крадци и кожодери.

И Стамболийски някакъв преврат

ще прави уж, за да премахне злото —

а ето ти сега, че в резултат

покачи се цената на житото.

Решил човека да създава ред,

като открие бой на градовете —

и щяло тъй да тръгне кат по мед,

храна, дърва и дрехи — колко щете.

Загазил си ми, Сандо, тук хептен!

Шега не става с градове и хора —

и страх ме е, че в някой близък ден

ще ми осъмнеш, братко, пак в затвора.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.